2021/0160 (NLE)

Propunere de

DECIZIE DE PUNERE ÎN APLICARE A CONSILIULUI

de aprobare a evaluării planului de redresare și reziliență al Luxemburgului

CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Regulamentul (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență, în special articolul 20,

având în vedere propunerea Comisiei Europene,

întrucât:

(1)Pandemia de COVID-19 a avut un impact perturbator asupra economiei Luxemburgului. În 2019, produsul intern brut pe cap de locuitor (PIB-ul pe cap de locuitor) al Luxemburgului a fost de 328 % din media UE. Conform previziunilor Comisiei din primăvara anului 2021, PIB-ul real al Luxemburgului a scăzut cu 1,3 % în 2020 și se preconizează că va înregistra o creștere cumulată de 3,1 % în 2020 și 2021. Printre aspectele rămase nesoluționate de multă vreme și care au un impact asupra performanței economice pe termen mediu a țării se numără în special rata de activitate relativ scăzută, în special în rândul lucrătorilor în vârstă, și un deficit de specialiști, exacerbat de creșterea prețurilor imobiliare, care nu permite întreprinderilor să profite pe deplin de oportunitățile oferite de tranziția verde și cea digitală pentru a diversifica economia.

(2)La 9 iulie 2019 și la 20 iulie 2020, Consiliul a adresat recomandări Luxemburgului în contextul semestrului european. În special, Consiliul a recomandat Luxemburgului (i) să ia toate măsurile necesare pentru a combate în mod eficace pandemia, a susține economia și a sprijini redresarea viitoare, iar, atunci când condițiile economice vor permite acest lucru, să aplice politici fiscal-bugetare menite să atingă poziții fiscal-bugetare prudente pe termen mediu și să asigure sustenabilitatea datoriei, sporind, în același timp, investițiile; să îmbunătățească reziliența sistemului de sănătate prin asigurarea unui necesar adecvat de lucrători din domeniul sănătății și să accelereze reformele în vederea îmbunătățirii guvernanței sistemului de sănătate și a e-sănătății; (ii) să atenueze impactul crizei asupra ocupării forței de muncă, acordând o atenție deosebită persoanelor aflate într-o poziție dificilă pe piața forței de muncă; (iii) să asigure o punere în aplicare eficace a măsurilor de sprijinire a lichidității întreprinderilor, în special a întreprinderilor mici și mijlocii și a persoanelor care desfășoară o activitate independentă, să concentreze la începutul perioadei proiectele de investiții publice mature, să promoveze investițiile private pentru a stimula redresarea economică, să direcționeze investițiile către tranziția verde și cea digitală, în special către sectorul transportului durabil și al clădirilor durabile, către producerea și utilizarea curată și eficientă de energie, contribuind la decarbonizarea progresivă a economiei, și să stimuleze inovarea și digitalizarea, în special în sectorul afacerilor; (iv) să asigure supravegherea și respectarea eficace a cadrului de combatere a spălării banilor din perspectiva profesioniștilor care furnizează servicii pentru fiducii și societăți și servicii de investiții, precum și să intensifice acțiunile menite să corecteze caracteristicile sistemului fiscal care facilitează planificarea fiscală agresivă, în special prin intermediul plăților în străinătate. În urma evaluării progreselor înregistrate în ceea ce privește punerea în aplicare a acestor recomandări specifice țării până la momentul transmiterii planului de redresare și reziliență, Comisia constată că a fost pusă în aplicare pe deplin, în conformitate cu clauza derogatorie generală, recomandarea privind luarea tuturor măsurilor necesare pentru a combate în mod eficace pandemia, a susține economia și a sprijini redresarea viitoare. S-au înregistrat progrese substanțiale în ceea ce privește recomandarea privind sprijinirea lichidităților întreprinderilor și recomandarea privind concentrarea la începutul perioadei a proiectelor de investiții publice mature pentru a stimula redresarea economică.

(3)[Recomandarea Consiliului privind politica economică a zonei euro a recomandat statelor membre din zona euro să ia măsuri, inclusiv prin intermediul planurilor de redresare și reziliență, pentru a asigura, printre altele, o orientare politică menită să sprijine redresarea și să îmbunătățească în continuare convergența, reziliența și creșterea durabilă și favorabilă incluziunii. În recomandarea Consiliului s-a propus, de asemenea, consolidarea cadrelor instituționale naționale, asigurarea stabilității macrofinanciare, finalizarea uniunii economice și monetare și consolidarea rolului internațional al monedei euro.] [If the Council recommendation is not adopted by the time of the CID adoption, please remove the recital].

(4)La 30 aprilie 2021, Luxemburgul a transmis Comisiei planul său național de redresare și reziliență, în conformitate cu articolul 18 alineatul (1) din Regulamentul (UE) 2021/241. Transmiterea planului de redresare și reziliență a avut loc în urma unui proces de consultare care s-a desfășurat în conformitate cu cadrul juridic național și la care au participat autoritățile locale și regionale, partenerii sociali, organizațiile societății civile, organizațiile de tineret și alte părți interesate relevante. Asumarea la nivel național a planurilor de redresare și reziliență stă la baza implementării cu succes a acestora, a impactului lor de durată la nivel național și a credibilității acestora la nivel european. În temeiul articolului 19 din regulamentul menționat, Comisia a evaluat relevanța, eficacitatea, eficiența și coerența planului de redresare și reziliență, în conformitate cu orientările privind evaluarea prevăzute în anexa V la regulamentul menționat.

(5)Planurile de redresare și reziliență ar trebui să urmărească obiectivele generale ale Mecanismului de redresare și reziliență instituit prin Regulamentul (UE) 2021/241 și ale Instrumentului de redresare al UE instituit prin Regulamentul (UE) 2020/2094 al Consiliului pentru a sprijini redresarea în urma crizei provocate de pandemia de COVID-19. Acestea ar trebui să promoveze coeziunea economică, socială și teritorială a Uniunii prin contribuția la cei șase piloni menționați la articolul 3 din Regulamentul (UE) 2021/241.

(6)Implementarea planurilor de redresare și reziliență ale statelor membre va constitui un efort coordonat de investiții și reforme în întreaga Uniune. Prin punerea în aplicare coordonată și simultană a acestor reforme și investiții și prin implementarea proiectelor transfrontaliere, aceste reforme și investiții se vor consolida reciproc și vor genera efecte de propagare pozitive în întreaga Uniune. Prin urmare, aproximativ o treime din impactul mecanismului asupra creșterii și a creării de locuri de muncă în statele membre va rezulta din efectele de propagare din alte state membre.

Un răspuns echilibrat care să contribuie la cei șase piloni

(7)În conformitate cu articolul 19 alineatul (3) litera (a) și cu secțiunea 2.1 din anexa V la Regulamentul (UE) 2021/241, planul de redresare și reziliență al Luxemburgului reprezintă în mare măsură (nota A) un răspuns cuprinzător și echilibrat în mod adecvat la situația economică și socială, contribuind astfel în mod corespunzător la toți cei șase piloni menționați la articolul 3 din Regulamentul (UE) 2021/241, ținând seama de provocările specifice cu care se confruntă statul membru în cauză și de alocarea financiară care i-a fost atribuită.